苏辙
河冰
扁舟多艰虞，与我平日类。
初乘滂洋流，旋涉冻浅地。
日西阴风作，夜半流澌至。
悄然孤寂枕，觉此凝冽气。
河声噤不喧，灯花结复坠。
忽来触舟去，声与裂帛似。
平明发窗扉，吏卒僵未起。
奔腾阵马过，汹涌晴云驶。
纷纷散环玦，卷卷浮席被。
汇流忽腾蹙，曲岸相撑抵。
欹危起丘山，汗漫接洲沚。
连艘恣凌轣，千槌竞纷委。
刚强初悍顽，溃散终披靡。
扫除就虚旷，沿溯弄清泚。
我行无疾徐，乘流得坎止。
偶然追还期，愧此堕千指。
阴阳有定数，开塞亦常理。
穷冬治舟行，嗟此岂天意。